en en en es en en en en en en en en en en en az en en en en en fr en en en en en en fr ml en ml ml ml ml ml ml ml ml ml ml ml ml ml ml ml ml ml ml ml ml en en ml en ml nl ml fr ml nb ml en ml nl ml nl ml nb ml en ml en ml nl ml en ml nl ml nl ml nl ml en ml nl ml en ml nl ml nl ml nl ml nl ml nl ml nl ml nl ml nl es es tr es en
Kerala Malar - Online Malayalam News Portal
Home Homepage News Sports Editorial Tech Politics Business Education Movies Articles Opinion Contact Us
42 കൊല്ലം മരിച്ചുജീവിച്ച അരുണക്ക് വിട
മനം മയക്കുന്ന മുംബൈ മഹാനഗരം. മതാപിതാക്കളുടെ മരണത്തെ തുടര്‍ന്ന് സഹോദരിക്കൊപ്പം അവളും ആ മഹാനഗരത്തിന്റെ ഭാഗമായി. എല്ലാ പെണ്‍കുട്ടികളെയും പൊലെ അവളും സ്വപ്നങ്ങള്‍ മെനഞ്ഞു. രോഗികള്‍ക്ക് സ്വാന്തനമേകുക, സന്തുഷ്ടമായ കുടുംബജീവിതം നയിക്കുക, സ്വന്തം ക്ലിനിക്കിടുക-ആ മോഹങ്ങളുടെ പല്ലക്കിലേറിയായിരുന്നു അവളുടെ ജീവിതം. അരുണയുടെ കഥ ഇവിടെ തുടങ്ങുന്നു. ജീവിക്കാതെ ജീവിച്ച അരുണയുടെ കഥ. തെറ്റി. കഥയല്ലിത്; ജീവിതം.
അരുണ രാമചന്ദ്ര ഷാന്‍ബാഗ കര്‍ണാടക ശിവമൊഗ്ഗ ജില്ലയില്‍ ഹല്‍ദിപ്പൂര്‍ ഗ്രാമത്തില്‍ നിന്നും മുംബൈയില്‍ എത്തി. 1966ല്‍ മുംബൈ നഗരത്തിലെ പരേലിലുള്ള കിങ്‌സ് എഡ്വേര്‍ഡ് മെമ്മോറിയല്‍ ആശുപത്രി(കെഇഎം)യില്‍ നഴ്‌സായി. അസിസ്റ്റന്റ് ഡോക്ടറുമായി വിവാഹം ഉറപ്പിച്ചു. 1973 ഡിസംബറില്‍ വിവാഹം നടത്താനും തീരുമാനിച്ചു.
1973 നവംബര്‍ 27 വൈകിട്ട് 4.50ന് ഡ്യൂട്ടി കഴിഞ്ഞ് മുറിയിലെത്തി യൂണിഫോം മാറുകയായിരുന്നു അരുണ. ആ മുറിയില്‍ ആശുപത്രിയിലെ താല്‍ക്കാലിക തൂപ്പുകാരന്‍ സോഹന്‍ലാല്‍ ഭര്‍ത്ത വാല്‍മീകി ഒളിച്ചിരുപ്പുണ്ടായിരുന്നു. അരുണയുടെ മേല്‍ അയാള്‍ ചാടിവീണു. നായ്ക്കളെ കെട്ടിയിടുന്ന തുടല്‍ അരുണയുടെ കഴുത്തില്‍ കുരുക്കിയായിരുന്നു മാനഭംഗം. തേങ്ങാന്‍പോലും അവള്‍ക്ക് കഴിഞ്ഞില്ല.
തന്റെ കാമവെറി തീര്‍ക്കാനാവാത്ത അവസ്ഥയിലാണ് അവളെന്ന് തിരിച്ചറിഞ്ഞതോടെ പ്രകൃതി വിരുദ്ധ ചെയ്തിയിലൂടെ സംതൃപ്തനായി അയാള്‍ മടങ്ങി. അരുണ മരിച്ചെന്നു തന്നെയാണ് അയാള്‍ വിചാരിച്ചതും. ജോലിയുമായി ബന്ധപ്പെട്ട് ഇയാള്‍ക്കെതിരെ അരുണ മാനേജ്‌മെന്റിന് പരാതി നല്‍കിയിരുന്നു. ഇതിന്റെ വിരോധമാണ് മാനഭംഗത്തിനു ഇയാളെ പേരിപ്പിച്ചത്.
പതിനഞ്ച് മണിക്കൂറുകള്‍ക്കപ്പുറം അവിടേക്കെത്തിയ മറ്റൊരു നഴ്‌സാണ് ഒരു കസേരയോട് കഴുത്തില്‍ കുരുക്കിട്ട് ബന്ധിച്ച് രക്തത്തില്‍ കുളിച്ച കിടക്കുന്ന അരുണയെ കാണുന്നത്. കണ്ണുനീര്‍ വറ്റിയുട്ടായിരുന്നില്ല. എന്തോ പറയുവാന്‍ ചുണ്ടനിക്കിയെങ്കിലും കഴിഞ്ഞില്ല. പിന്നീട് ആ ഒരു ചലനം പോലുമുണ്ടായില്ല. വൈദ്യശാസ്ത്രത്തിലെ എല്ലാ അറിവുകളും അരുണയുടെ ശരീരത്തോട് തോറ്റു. ഒരിക്കലും ജീവിതത്തിലേക്ക് തിരിച്ചുവരാനാകാത്ത വിധം അരുണ അകന്നുപോയിക്കഴിഞ്ഞിരുന്നു. ഡോക്ടര്‍മാരുടെ അഭിപ്രായത്തില്‍ അവള്‍ കോമയിലായിരുന്നില്ല. സംസാര ശേഷിയും കേഴ്‌വിയും ചലനവും നഷ്ടപ്പെട്ടിരുന്നു. അവളുടെ കണ്ണുകള്‍ക്ക് കാഴ്ചയുണ്ടായിരുന്നു. പക്ഷേ അത് നിര്‍വചിക്കുവാനുള്ള ശേഷി തലച്ചോറിലെ കോശങ്ങള്‍ക്കില്ലായിരുന്നു.
സോഹന്‍ലാലിന്റെ പട്ടിത്തുടല്‍ കൊണ്ടുള്ള വരിഞ്ഞുമുറുക്കം അവളുടെ തലച്ചോറിലേക്കുള്ള ഓക്‌സിജന്റെ പ്രവേശനം തടഞ്ഞു. തലച്ചോറിലെ കോശങ്ങള്‍ മരുന്നിനും ശസ്ത്രക്രിയയ്ക്കും നേരേയാക്കാനാകാത്ത വിധം നശിച്ചുപോയി. അതായിരുന്നു അരുണയുടെ അവസ്ഥ. അറുപത്തിയെട്ടാം വയസില്‍ അതേ ആശുപത്രിയുടെ മുറിയില്‍ വച്ച്  മരിക്കുമ്പോഴും അരുണ അതേ അവസ്ഥയിലായിരുന്നു.
ജയിലില്‍ നിന്ന് പുറത്തിറങ്ങിയതിനു ശേഷം രണ്ടാമതും ജീവച്ഛവമായ അരുണയെ ആക്രമിക്കുവാന്‍ സോഹന്‍ലാല്‍ ആശുപത്രിയില്‍ നുഴഞ്ഞുകയറി എന്നത് അയാളുടെ ഉള്ളിലെ പകയുടെ നീറ്റല്‍ എത്രത്തോളമാണെന്ന് മനസിലാക്കിത്തരുന്നു. അതിനു ശേഷമാണ് അരുണയെ അവളെ പരിചരിക്കുന്നവര്‍ക്കല്ലാതെ മറ്റാര്‍ക്കും കാണാനാകാത്ത മുറിയിലേക്ക് മാറ്റിയത്.
ബന്ധുക്കളാരും തിരിഞ്ഞു നോക്കിയിരുന്നില്ല. ചികിത്സാ ചെലവ് വഹിക്കാനുള്ള ശേഷിയില്ലായ്മയാണ് അവര്‍ കാരണമായി പറയുന്നത്. പ്രതിശ്രുത വരന്‍ ഡോ. സന്ദീപ് സര്‍ദേശായി കുറെക്കാലം ആശുപത്രിയില്‍ അവളെ ശ്രദ്ധിച്ചിരുന്നു. മറ്റൊരു വിവാഹം കഴിഞ്ഞപ്പോള്‍ അയാള്‍ ആ പതിവ് നിര്‍ത്തി. അദ്ദേഹം അമേരിക്കയിലാണ് കുടുംബത്തോടൊപ്പം.
പതിറ്റാണ്ടുകള്‍ നീണ്ട ദുരിതത്തില്‍ നിന്നും അരുണക്ക് നിത്യതയിലേക്കുള്ള മോചനം കിട്ടിയത് 2015 മെയ് 18നായിരുന്നു. നാല്‍പ്പത്തിരണ്ടുകൊല്ലക്കാലം അവളെ പരിചരിച്ച കെഇഎമ്മിലെ നഴ്‌സുമാര്‍ക്ക് ആശ്വാസം; ഒപ്പം ദുഃഖവും.
അന്ന് മോഷണം നടത്തുന്നതിനായി ഡ്യൂട്ടിയിലുണ്ടാരുന്ന നഴ്‌സിനെ ആക്രമിച്ചുവെന്ന് മാത്രമായിരുന്നു സോഹന്‍ലാലിനു മേല്‍ ചുമത്തപ്പെട്ട കുറ്റം. അതിന്റെ കാരണം മറ്റൊന്നുമായിരുന്നില്ല. വലിയ പ്രതീക്ഷയില്ലെങ്കിലും അരുണ ജീവതത്തിലേക്ക് മടങ്ങിയാല്‍ അവള്‍ ബലാത്സംഗത്തിനിരയായ പെണ്‍കുട്ടിയാണെന്നത് സമൂഹത്തിലെ മുന്നോട്ടുള്ള യാത്രയ്ക്ക് തടസമാകരുതെന്ന് അന്നത്തെ ആശുപത്രി അധികൃതര്‍ ചിന്തിച്ചു. ആശുപത്രി ഡീനായിരുന്ന സി ഐ ദേശ്പാണ്ഡെയ്ക്ക് അരുണ മകളെപ്പോലെയായിരുന്നു. അദ്ദേഹമാണ് അന്നങ്ങനെ പരാതി നല്‍കിയതും അവള്‍ക്കായി പ്രത്യേകം മുറിയും നഴ്‌സുമാരെയും ഏര്‍പ്പെടുത്തിയതും.
അരുണയുടെ സ്വര്‍ണാഭരണങ്ങളുമായി മുംബൈ വിടാനുള്ള ശ്രമത്തിനിടയിലാണ് പൂണെയില്‍ ഇയാള്‍ അറസ്റ്റിലാകുന്നത്. അരുണയുടെ സ്വര്‍ണാഭരണങ്ങള്‍ സോഹന്‍ലാലിന്റെ വീട്ടില്‍ നിന്നും പൊലീസ് കണ്ടെത്തിയിരുന്നു.
കൊലപാതക ശ്രമത്തിനും കവര്‍ച്ചക്കും ഏഴ് വര്‍ഷംവീതം ശിക്ഷ ലഭിച്ച സോഹന്‍ലാല്‍ രണ്ടു ശിക്ഷയും ഒരുമിച്ച് അനുഭവിച്ച് ഏഴു വര്‍ഷംകൊണ്ട് ശിക്ഷ പൂര്‍ത്തിയാക്കി പുറത്തിറങ്ങി. കള്ളപ്പേരില്‍ ഡല്‍ഹിയിലെ ഒരു ആശുപത്രിയയുല്‍ ജോലി ചെയ്തിരുന്നതായി കേട്ടിരുന്നെങ്കിലും ഇയാളെ കുറിച്ച് വ്യക്തമായ വിവരമില്ല.
ഷാന്‍ബാഗ് കുടുംബത്തിലെ ആരും തന്നെ ഇന്ന് 'ഗാര്‍വെ നിവാസസില്‍ താമസമില്ല. മുംബൈയിലും മറ്റിടങ്ങളിലുമായി അവര്‍ പറിച്ചെറിയപ്പെട്ടു. രാമചന്ദ്ര ഷാന്‍ബാഗിന്റെയും സീതാഭായിയുടെയും ഒന്‍പത് മക്കളില്‍ ഒരാളാണ് അരുണ. മാതാപിതാക്കളുടെ മരണത്തോടെ മൂംബൈയില്‍ സഹോദരി ശകുന്തളക്ക് ഒപ്പമായി അരുണയുടെ ജീവിതം.ശ്യാമള മാത്രമാണ് ഇപ്പള്‍ ജീവിച്ചിരുക്കുന്നെ ഏക സഹോദരി.കര്‍ണാടകയിലെ കുമത താലൂക്കിലെ കൊടിക്കാലിയിലാണ് അവര്‍ താമസം.
പിങ്കിയോട് രാജ്യം കടപ്പെട്ടിരിക്കുന്നു. ''അരുണയുടെ കഥ'' എന്ന പുസ്തകത്തിന്റെ രചയിതാവ് പത്രപ്രവര്‍ത്തക പിങി വീരാനിയുടെ നിയമയുദ്ധം ശ്രദ്ധേയമാണ്. ദയാവധം സംബന്ധിച്ച നിയമത്തിന്റെ പൊളിച്ചെഴുത്തിലേക്ക് ഊര്‍ജം പകരാന്‍ അരുണായുടെ ജീവിത്തിനായി. അരുണക്ക് ദയാവധം അനുവദിക്കണമെന്ന് ആവശ്യപ്പെട്ട് 2009 ഡിസംബറില്‍ പിങ്കി സുപ്രീംകോടതിയെ സമീപിച്ചു. പിങ്കി വീരാനിയുടെ ഹര്‍ജി 2011 മാര്‍ച്ചില്‍ സുപ്രീംകോതി തള്ളിയെങ്കിലും, രാജ്യത്ത് ആദ്യമായി 'പരോക്ഷ ദയാവധം' വേണമെങ്കില്‍ ആകാമെന്ന് കോടതിക്ക് പറയേണ്ടിവന്നു.
ദയാവധത്തിനുള്ള ആവശ്യം ഉയരുന്നത് ഇതാദ്യമായിട്ടല്ല. മിര്‍സാപ്പൂറിലെ ജീത് നാരായണിന്റെ ഇത്തരത്തിലുള്ള ഒരു കേസാണ്. 2008ല്‍ തന്റെ നാല് പുത്രന്മാരുടെ ധയാവധത്തിനായി നാരായണ്‍ രാഷ്ട്രപതിയെ സമീപിച്ചു. അരയ്ക്ക് താഴെയാകെ തളര്‍ന്ന, ഒന്നിനും കഴിയാത്ത മക്കളെ ചികിത്സിക്കാന്‍ പാങ്ങില്ലാതെയാണ് അവരെ കൊന്നുതരാന്‍ ദയയുണ്ടാകമെന്ന അപേക്ഷയുമായി ആ പിതാവ് യാചിച്ചത്. രാഷ്ട്രപതി ആ അപേക്ഷ തള്ളി. പിന്നെ ആ കുടുംബത്തെ കുറിച്ച് ആര്‍ക്കും ഒന്നും അറിയാതെ വന്നു. ആരും അന്വേഷിച്ചതുമില്ല.
മറ്റൊന്ന് ജെഷഡ്പൂരിലെ മുപ്പതുകാരനായ ദിലീപ് മച്ചുറയുടേതാണ്. 2008 നവംബറില്‍ ഒരു അപകടത്തെ തുടര്‍ന്ന് മച്ചൂറയുടെ ശരീരമാകെ സ്തംഭിച്ചു. അയാളുടെ ദയവധ ഹര്‍ജിയും തള്ളപ്പെട്ടു. പിന്നീട് വേദന തിന്ന് പതുക്കപ്പതുക്കെ അയാള്‍ മരണത്തെ പ്രാപിച്ചു.
ഏതെങ്കിലും വിധത്തിലുള്ള ദയാവധം നിലവിലുള്ളത് യുറോപ്പിലെ നാലു രാജ്യങ്ങളിലും അമേരിക്കയിലെ മൂന്നു സ്റ്റേറ്റുകളിലുമാണ്. മറ്റ് നിരവധി രാജ്യങ്ങളില്‍ ദയാവധത്തിനായി ജുഡിഷ്യല്‍ അല്ലെങ്കില്‍ നിയമപരമായ നടപടികള്‍ ചിലപ്പോഴൊക്കെ സ്വീകരിച്ചിട്ടുണ്ട്. ഇവിടങ്ങള്‍ ഒഴിച്ചാല്‍ പരസഹായത്തോടെയുള്ള ആത്മഹത്യയോ മരണമോ നിയമവിരുദ്ധമാണ്. ഇന്ത്യ ഉള്‍പ്പെടെയുള്ള വികസ്വര രാജ്യങ്ങളില്‍ ദയാവധം നിഷിദ്ധമാണ്. മതങ്ങള്‍ക്കും ഇതില്‍ പ്രധാന പങ്കുണ്ട്. ദയാവധം പാപമായി കാണുന്നവരാണ് ഒട്ടുമിക്ക മതനേതാക്കളും. എന്നാല്‍ വിചിത്രമെന്ന് പറയട്ടെ ജെയ്‌നര്‍ക്കിടയിലും ഹിന്ദുവിഭാഗത്തിലും ഉപവാസമ മരണ സമ്പ്രദായമുണ്ട്. മഹാഭാരതത്തില്‍ ഇശ്ച മൃത്യുവിനെ കുറിച്ച് പറയുന്നുണ്ട്. ശാന്തനു മഹാരാജാവ് പുത്രന്‍ ഗംഗാപുത്ര ദേവവൃതന് (ഭീഷ്മര്‍) ഈ അനുഗ്രഹം നല്‍കുന്നുണ്ട്.
സുപ്രീംകോടതി 2011ല്‍ പരോക്ഷ ദയാവധത്തിന് അംഗീകാരം നല്‍കിയെങ്കിലും സര്‍ക്കാര്‍ ഇപ്പോഴും പറയുന്നത്, വിഷയം തങ്ങള്‍ പഠിച്ചുവരികയാണെന്നാണ്. അരുണക്ക് നല്‍കാവുന്ന ആദരാജ്ഞലി ഈ ദിശയിലേക്കുള്ള നീക്കമായിരിക്കും.
comments powered by Disqus. comments powered by Disqus
എന്‍ ഇ ബാലറാമിന്റെ ജീവിതത്തിലെ ഏറെ അറിയാത്തൊരേട്
കലാം ആധുനിക ഇന്ത്യയുടെ പ്രതിരൂപം
ജന്മദേശം നഷ്ടപ്പെട്ട ഒരു സമൂഹം
വികസനം, അത് മര്‍ത്യമനസിന്‍ അതിരില്‍ നിന്ന്
ജയകാന്തന്‍: സാധാരണ കഥാപാത്രങ്ങളും അസാധാരണ കഥകളും
ഒരു നാടു കേഴുന്നു; ഒരു ഓഫീസര്‍ക്കായി
ബക്കിങ്ഹാം കൊട്ടാരത്തിനു തലവേദനയായി ലൈംഗീകാപവാദം
ഐഎസില്‍ നിന്നും രക്ഷപ്പെട്ട കുട്ടിപ്പടയാളികള്‍
യുഎസ്, ക്യുബ ബന്ധങ്ങളിലെ വഴിത്തിരിവ്
ദുബൈ ഒരുങ്ങുന്നു വിമാനത്താവള വിസ്മയത്തിന്
സ്ത്രീകളെ ലൈംഗിക അടിമകളാക്കുന്ന ഐഎസ് ഭീകരര്‍
All rights Reserved 2017 © Kerala Malar